三羞詩三首
作者：皮日休
朝代：唐

paragraphs: 天子丙戌年，淮右民多飢。
就中潁之汭，轉徙何纍纍。
夫婦相顧亡，棄却抱中兒。
兄弟各自散，出門如大癡。
一金易蘆蔔，一縑換鳧茈。
荒村墓鳥樹，空屋野花籬。
兒童齧草根，倚桑空羸羸。
斑白死路傍，枕土皆離離。
方知聖人教，於民良在斯。
厲能去人愛，荒能奪人慈。
如何司牧者，有術皆在茲。
粵吾何爲人，數畝清溪湄。
一寫落第文，一家歡復嬉。
朝食有麥饘，晨起有布衣。
一身既飽暖，一家無怨咨。
家雖有畎畝，手不秉鎡基。
歲雖有札瘥，庖不廢晨炊。
何道以致是，我有明公知。
食之以侯食，衣之以侯衣。
歸時卹金帛，使我奉庭闈。
撫己媿潁民，奚不進德爲。
因茲感知己，盡日空涕洟。